Да ўзьнікненьня разнастайных музычных стыляў, якія заснаваныя на спалучэньні фолка з сучаснымі актуальнымі музычнымі напрамкамі, я стаўлюся выключна станоўча. Ды і дзіўна было б чакаць іншага адказу, калі ўлічваць той факт, што ў падобным рэчышчы працуе і мой гурт – “Рокаш”. На жаль, пераважная большасьць падобнай музыкі ў нашай краіне зьяўляецца праявай андэграўнднай культуры, і вядомая людзям, якія “у тэме”, якія і без таго цікавяцца нацыянальнай культурай і гістарычнай спадчынай. У той жа час яна па праву заслугоўвае таго, каб стаць, у добрым сэнсе гэтага слова, мэйнстрымавай, як гэта і адбываецца ў іншых краінах. Варта ўзгадаць, хаця б той жа самы Led Zeppelin, які ўдала спалучыў зварот да фольку і рокавы саунд. Ці тыя ж самыя “Песьняры”. Адным словам, музыка, якая расьце на карэньні Традыцыі ня можа быць непапулярнай, бо мае ўласны твар, індывідуальнае гучаньне таго ці іншага народу і хаця б гэтым яна адрозьніваецца ад бязьлікай пластыкавай папсы.